இதுவரை நான் மிக மிக அடிப்படையான, பொருளாதார அடிக்கட்டுமானத்தைப் பற்றி மட்டுமே கூறி வந்துள்ளேன். இப்பின்னணியில், அவ்வியக்கங்களைப் பொருளாதார உந்துதல் மட்டுமே கொண்டதாகக் கருதினால், பூர்ஷுவா பெண்கள் இயக்கத்திற்கு நாம் அநீதி இழைத்தவர்களாகி விடுவோம். இல்லை, அவ்வியக்கங்களில் ஆழமான ஆன்மீக மற்றும் தார்மீக அம்சங்களும் உண்டு. பூர்ஷுவா பெண்மணி தனக்காகப் பொருள் ஈட்டுவது மட்டுமின்றி ஆன்மீக வளர்ச்சியையும் கோருகிறார். அதன் மூலம் தனது ஆளுமையை வளர்த்துக்கொள்ள விரும்புகிறார். இந்தப் படிநிலைகளில்தான் நாம் இதுபோன்ற துயர்நிறைந்த, இருப்பினும் உளவியல் ரீதியாக ஆர்வமூட்டும் ‘நோரா’ வகைப் பெண்களைப் பார்க்கின்றோம். பொம்மை வீட்டில் பொம்மை போல் வாழ்வது சலித்துபோய், பண்பாட்டின் நவீன வளர்ச்சியைப் பகிர்ந்துகொள்ள விரும்பும் பெண்கள் அவர்கள். பூர்ஷுவாப் பெண்கள் கேட்கும் பொருளாதார, அறிவார்ந்த மற்றும் தார்மீக உரிமைகள் நியாயமானதே.